b'\n_START_ARTICLE_\nRobert Roklicer\n_START_PARAGRAPH_\nRobert Roklicer (Vukovar, 4. prosinca 1970. - Virovitica, 27. kolovoza 2018.) bio je hrvatski knji\xc5\xbeevnik, dramaturg i glumac.\n_START_SECTION_\n\xc5\xbdivotopis\n_START_PARAGRAPH_\nRobert Roklicer rodio se je u Vukovaru 1970. godine. Osnovnu \xc5\xa1kolu zavr\xc5\xa1io je u rodnom gradu, a nakon toga poha\xc4\x91ao gimnaziju u Fellbachu (Njema\xc4\x8dka). Od 1994. godine studirao je na zagreba\xc4\x8dkoj Akademiji dramske umjetnosti (odsjek Dramaturgije). Od 1995. do 2000. godine radio je u novinarstvu. _NEWLINE_U tom razdoblju mnoge njegove knji\xc5\xbeevne, filmske i kazali\xc5\xa1ne kritike te eseje prenose eminentne tiskovine diljem svijeta (primjerice - francuski list Le Monde \xe2\x80\x93 \xc2\xabGranatiranje Zagreba\xc2\xbb). _NEWLINE_Honorarno radio je kao scenarist u Dramskom programu Hrvatske televizije i Jadran filmu._NEWLINE_Objavljeno mu je jedanaest samostalnih knjiga: "Underground", "O \xc4\x8demu pri\xc4\x8da\xc5\xa1", "Pivo ne ostavlja mrlje od kave", "Tamo gdje si ti, nema paukova", "Bez detalja, molim", "Nebo nek\' je i dalje samo nebo", "Oprosti, a i ne mora\xc5\xa1", "\xc4\x8cetrdeset antiljubavnih i jedna nekorektna", "Apsolutno siguran" te "Kako se ubiti" i "\xc5\xbdene, lu\xc4\x91aci i malo dobrih pedera" koje se ujedno prevedene i objavljene u Republici Srbiji u izdava\xc4\x8dkim ku\xc4\x87ama "Dragani\xc4\x87\xc2\xbb i "BKG". S poezijom i prozom zastupljen je u vi\xc5\xa1e antologija, panorama i zbornika u Hrvatskoj i inozemstvu. U prepjevu Grzegorza Latuszynskog pjesme su mu objavljene i u Poljskoj (Antologija hrvatskog pjesni\xc5\xa1tva XX stolje\xc4\x87a, pod naslovom "W skvarze slonca, w chlodzie nocy", u var\xc5\xa1avskoj nakladni\xc4\x8dkoj ku\xc4\x87i "Agawa"). Izme\xc4\x91u ostalog dobio je vi\xc5\xa1e priznanja i nagrada za svoj knji\xc5\xbeevno - stvarala\xc4\x8dki rad._NEWLINE_Autor je scenarija za igrano - dokumentarni serijal \xe2\x80\x9eDomovinski rat\xe2\x80\x9c (produkcija HTV-a): Orkan, Maslenica i Vukovar te scenarist i dramaturg u brojnim hrvatskim filmovima ("Mrtve ribe"...)._NEWLINE_Bio je \xc4\x8dlanom Dru\xc5\xa1tva hrvatskih knji\xc5\xbeevnika, Hrvatskog dru\xc5\xa1tva filmskih djelatnika - Ogranak glumaca i Matice hrvatske. Od 2008. godine bio je predsjednik i voditelj kultne zagreba\xc4\x8dke tribine Jutro poezije. U bibioteci "Lude gljive" (nakladnik Jutro poezije) bio je urednikom dvadesetak knjiga suvremene doma\xc4\x87e poezije priznatih hrvatskih autora: Franje Nagulova, Ru\xc5\xbeice Ore\xc5\xa1kovi\xc4\x87, Mirka \xc4\x86uri\xc4\x87a, Ivana Babi\xc4\x87a, Lidije Duji\xc4\x87, Zvonimira Husi\xc4\x87a i inih. _NEWLINE_Od 2017. godine bio je predsjednik i voditelj viroviti\xc4\x8dke organizacije u kulturi FRiKK (Film, Radio, Kazali\xc5\xa1te i Knji\xc5\xbeevnost) koja spaja afirmirane umjetnike u cilju povezivanja i ja\xc4\x8danja umjetnosti i kulture u Hrvatskoj i inozemstvu._NEWLINE_Ostvario je nekoliko zapa\xc5\xbeenih uloga u kazali\xc5\xa1nim predstavama diljem Hrvatske._NEWLINE_\xc5\xbdivio je u Zagrebu i Virovitici.'